钦定古今图书集成/明伦汇编/官常典/第399卷 > 王晔 沈良才 陈瑾
## 钦定古今图书集成/明伦汇编/官常典/第399卷 > 王晔 沈良才 陈瑾

按《明外史周怡传》：“晔字韬孟，金坛人。嘉靖十四年进
士。授吉安推官，召拜南京吏科给事中。二十年九月，
偕同官上言，外寇陆梁，本兵张瓒及总督尚书樊继
祖、新迁侍郎费采不堪重寄。帝下其章于所司。居两
月，复劾瓒，因及礼部尚书严嵩。总督侍郎胡守中与
巨奸郭勋相结纳，嵩所居第宅则勋私人代营之。逾”
月，御史伊敏生、郑芸、陈策亦云“嵩居宅乃勋私人孙
沄所居。沄籍没，嵩第应在籍中。”帝怒，夺敏生等俸一
级，嵩不问。而守中竟由晔疏获罪。明年秋，嵩入内阁。
吏科都给事中沈良才、御史喻时等交章劾嵩。逾月，
山西巡抚童汉臣章上。又逾月，晔与同官陈瑾、御史
陈绍等章亦上，大指皆论嵩奸贪，而晔疏并及嵩子
世蕃，语尤剀切。帝皆不省，嵩憾甚，未有以中也。久之，
晔以次出为山东佥事。居四年，给由入都，道病后期，
嵩遂夺其官。晔在台，尝劾罢方面官三十九人，直声
甚著。比归，环堵萧然。数年卒。良才，泰州人。起家庶吉
士，历官至兵部侍郎。三十六年大计，自陈已调南京
矣。嵩忽附批《南京科道拾遗疏》中，落其职。